######## 2007 BESLUITEREGISTER (p204-205) 12. HOMOSEKSUALITEIT 12.1 HOMOSEKSUALITEIT (Notule p107)

1. Die Algemene Sinode spreek ŉ groot woord van opregte dank uit teenoor al die lede van die taakspan vir ŉ deeglik gefundeerde verslag. 2. Die Algemene Sinode erken dat in die samestelling van die Taakspan daar persone betrek is met baie sterk uiteenlopende standpunte. 3. Die Algemene Sinode neem kennis dat daar ŉ wye behoefte bestaan dat daar meer middelgrond tussen die twee standpunte moet kan wees. Op grond van ons waarde van vertroue is die Algemene Sinode oortuig dat hierdie pad verken moet word. 4. Die Algemene Sinode wys ŉ kommissie aan en dra dit aan die kommissie op om alle voorstelle wat tans in die vergadering ter tafel is te bestudeer met die oog op die versoening van idees en die bestuur van diversiteit. Die kommissie doen ter vergadering verslag en die prosesspan word versoek om die beskikbare tyd daarvoor te bestuur. 5. Ombaie redes is dit moeilik om persone aan te wys. Die vergadering oordeel dat dit die veiligste pad sal wees om die tien moderators van die sinodes te vra om saam met ŉ gespreksleier (Nelis van Rensburg) en die voormalige dosent in die Christelike etiek, prof Danie du Toit, die saak te hanteer.

######## 12.2 HOMOSEKSUALITEIT: VOORSTEL TAAKSPAN MODERATORS (Notule p110)

(Hierdie aanbevelings vervang alle aanbevelings vanaf 5.1 op bladsy 19 tot 5.13.2 op bladsy 21 van die Agenda Deel II) Die Algemene Sinode besluit soos volg: 1. Die Bybel is ons uitgangspunt en in ons nadenke oor homoseksualiteit soek ons eerlik na maniere om die Bybelse waardes betekenisvol binne die konteks te interpreteer. 2. Ons aanvaar die liefde van Christus as die enigste geldige grondhouding waarop verhoudinge binne die geloofsgemeenskap gebaseer word. Alle mense is geskep na die beeld van God; die verlossing in Christus is vir alle mense en die Gees is uitgestort op alle gelowiges. Daarom aanvaar ons die menswaardigheid van alle mense. 3. Alle mense, ongeag hulle seksuele oriëntasie, is ingesluit in God se liefde en hulle word op grond van hulle doop en geloof as lidmate van die kerk van Christus aanvaar. Onder lidmaatskap word verstaan toegang tot die sakramente, toegang tot die ampte en onderworpenheid aan die kerklike tug. 4. Die Algemene Sinode herbevestig die besluit van 2004 dat, volgens ons verstaan van die Bybel, slegs die verbintenis tussen een man en een vrou as ŉ huwelik beskou kan word. 5. Die Algemene Sinode bevestig ook die besluit van 2004 dat sowel heteroseksuele as homoseksuele promiskuiteit ten sterkste veroordeel word. 6. Die Algemene Sinode besluit dat, in die lig wat ons tans het, homoseksuele verbintenisse en huwelike nie as ŉ alternatief vir die huwelik aanvaar kan word nie. 7. Die verlening van predikantsbevoegdheid is ŉ funksie van die Algemene Sinode. Die sinode besluit dat homoseksuele gelegitimeerdes wat ŉ selibate lewenstyl beoefen tot die predikantsamp toegelaat word. 8. Die Algemene Sinode erken die diskresie van Kerkrade om die verskille oor homoseksualiteit in gemeentes in die gees van Christelike liefde te hanteer. Met hierdie besluit verval alle aanbevelings van die Taakspan Homoseksualiteit.

- 12.3 INTERPRETASIE VAN DIE SINODALE BESLUIT OORHOMOSEKSUALITEIT (Notule bl 129)

Die Algemene Sinode verklaar dat die besluit van 8 punte insake homoseksualiteit as 'n eenheid aan die Algemene Sinode gestel is en dat hierdie besluit as 'n eenheid gelees en verstaan moet word.

- 12.4 MOSIE VAN DANK TEENOOR DIE ALGEMENE SINODE SE TAAKSPAN VIR

HOMOSEKSUALITEIT (Notule p110) Die Algemene Sinode spreek sy dank en waardering uit teenoor al die lede van die Taakspan wat gedurende die afgelope meer as twee jaar met groot toewyding, maar ook met persoonlike blootstelling en ontbering, baie tyd en aandag aan hierdie opdrag gewy het. ŉ Spesiale woord van waardering word ook uitgespreek teenoor die gay persone wat deel was van die Taakspan vir hulle onmisbare teenwoordigheid en getuienis in die proses. Ons besef dat hulle hulself in die proses nog meer blootgestel het.